આજનું સ્થાન પણ આ વિષયના વિવેચનને માટે અતિશય અનુકૂળ છે. ફકત હિંદુસ્તાનના જ નહીં પણ આખી દુનિયાના ઈતિહાસમાં મહાન પુરુષોનાં જે થોડાંક નામ માનવીને ખૂબ કામનાં થઈ પડ્યાં છે, તેમાં રામાનુજનું નામ ગણવું પડે. આજે પણ જે કાર્ય કરવાની હિંમત ઘણા નથી બતાવી શકતા તે કામ એક હજાર વરસ પર રામાનુજે કરી બતાવ્યું. એમના ગુરુએ એમને એક મંત્ર શીખવ્યો ને કહ્યું કે ‘આ મંત્ર તું સાધારણ લોકો સામે જાહેર રીતે ના બોલીશ. આ ગુપ્ત મંત્ર છે.’ પણ રામાનુજ તો ભરી સભામાં એ મંત્ર બોલ્યા અને ઉપરથી જાહેર કર્યું કે ‘જે કોઈ માણસને આ મંત્રનો જાપ શીખવો હોય તે મારી પાસે આવે.’ ગુરુ પર પરમ શ્રદ્ધા રાખીને તેઓએ એ મંત્ર તેમની પાસેથી લીધો હતો અને તોયે ગુરુની આજ્ઞાની વિરુદ્ધ જઈને એમણે તો એને જાહેર કરી દીધો !